በአማራ ክልል የኮሮና ቫይረስ ከተገኜባቸው አምስት ሰዎች መካከል ሁለቱ ከበሽታው አገገሙ፡፡
በአማራ ክልል የኮሮና ቫይረስ ከተገኜባቸው አምስት ሰዎች መካከል በባሕር ዳር ከተማ አስተዳደር ቫይረሱ የተገኜባቸው ሁለቱ ሰዎች ሙሉ ለሙሉ ከቫይረሱ ማገገማቸውን የጤና ሚኒስቴር አስታውቋል፡፡የጤና ሚኒስትሯ ዶክተር ሊያ ታደሰ ዛሬ በሰጡት መግለጫ እንደሳስታወቁት በኢትዮጵያ ተጨማሪ አራት ሰዎች ከበሽታው አገግመዋል፡፡ ካገገሙት መካከል በባሕር ዳር ከተማ አስተዳደር ባለው ማገገሚያ ክትትል ሲያደርጉ የነበሩ ሁለት ሰዎች መሆናቸውን ነው ሚኒስትሯ ያስታወቁት፡፡ ሁለቱ ደግሞ ያገገሙት በአዲስ አበባ ቫይረሱ ተገኝቶባቸው ክትትል ሲያደርጉ የነበሩ ናቸው ተብሏል፡፡ በኢትዮጵያ አጠቃላይ ከበሽታው ያገገሙ ሰዎች ቁጥርም 25 መድረሱን ጤና ሚኒስቴር አስታውቋል፡፡በአማራ ክልል ቫይረሱ የተገኘባቸው ሌሎች ሰዎች በጥሩ ጤንነነት ላይ መሆናቸውም ታውቋል፡፡ በኢትዮጵያ ባለፉት 24 ሰዓታት በተደረገው 933 የላቦራቶሪ ምርመራ አንድ ተጨማሪ ሰው ቫይረሱ ሲገኝበት ሌሎች ነጻ መሆናቸው ተረጋግጧል፡፡ አጠቃላይ ቫይሩሱ የተገኜባቸው ሰዎች ቁጥርም 117 ደርሷል፡፡ ቫይረሱ እንዳለባቸው የተረጋገጡት የ60 ዓመት ኢትዮጵያዊት ከእንግሊዝ አገር የጉዞ ታሪክ ያላቸው እና በአስገዳጅ የማቆያ ክፍል የቆዩ መሆናቸውን ሚኒስረትሯ አስታውቀዋል፡፡በኢትዮጵያ እስካሁን ድረስ 117 ሰዎች በቫይረሱ ተይዘዋል፤ ሦስት ዜጎች ሕይወታቸው አልፏል፡፡ ሁለት ዜጎች ደግሞ ወደመጡበት አገር ተሸኝተዋል፡፡ በአሁኑ ሰዓትም 87 ሰዎች ቫይረሱ በደማቸው ተገኝቶ ክትትል እየተደረገላቸው ይገኛሉ፡፡ አንድም ሰው በጽኑ ሕሙማን መታከሚያ ውስጥ እንደማይገኝም ጤና ሚኒስቴር አስታውቋል፡፡ ኢትዮጵያ እስከ ዛሬ ሚያዚያ 16 ቀን 2012ዓ.ም ለ11ሺህ 669 ሰዎች የላቦራቶሪ ምርመራ ሰጥታለች፡፡